ȘTIU, 1 octombrie 2021, cu Mihaela Măncilă și Ioana Țigănilă.
O nouă tragedie zguduie sistemul medical din România. Secția ATI a spitalului din Constanța a luat foc dimineață – 7 oameni au murit arși de vii în locul în care ar fi trebuit să fie salvați de boala care ne macină încet de mai bine de un an și jumătate. Statul a eșuat, spune – ei bine – chiar șeful statului. Președintele Iohannis, premierul Cîțu și autoritățile statului, scuze ridicole după ce alte vieți au fost luate de incompetența celor care decid. De parcă nu era îndeajuns, s-au hotărât cu greu dacă bilanțul e 7 sau 9 morți. Și primele explicații pentru drama de la Constanța. Secția ATI a spitalului funcționa, deși la controlul de anul trecut au fost depistate defecțiuni la instalațiile electrice, improvizații și suprasolicitări ale puterii.
România anului 2021 – 3 spitale mistuite de flăcări în 300 de zile. Un spital la fiecare trei luni. Să găsim soluții urgente – sunt promisiunile pe care le făcea președintele după primul incendiu. România la rapel. Cifrele vaccinării cresc după anunțarea restricțiilor. Astăzi, 25 de mii de români s-au vaccinat cu prima doză, iar 33 de mii cu a treia. Doar-doar să vină libertatea.